**Nagygyimót Község Önkormányzati Képviselő-testületének  
7/2015. (XII. 2.) önkormányzati rendelete**

**A személyes gondoskodást nyújtó ellátásokról és az ellátásokért fizetendő térítési díjak megállapításáról**

Nagygyimót Község Önkormányzat Képviselő-testülete a szociális igazgatásról és az ellátásokról szóló 1992. évi III. törvény (a továbbiakban: Szt.) 92. § (1)-(2) bekezdésében, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt) 29. § (1)-(2) bekezdésben kapott felhatalmazás alapján Magyarország Alaptörvénye 32. cikk (2) bekezdésében meghatározott feladatkörében eljárva a következőt rendeli el:

1. **Általános rendelkezések**

1.§ A rendelet hatálya kiterjed az önkormányzat által biztosított ellátásokat igénybevevő személyekre.

**2. Személyes gondoskodást nyújtó szociális alapszolgáltatások és a fizetendő térítési díj**

2. § (1) Nagygyimót Község Önkormányzata a BakonyGaszt Zrt.-től vásárolt élelmezéssel biztosítja a szociális étkeztetést.

(2) Nagygyimót Község Önkormányzata a Pápakörnyéki Önkormányzatok Feladatellátó Társulása fenntartásában működő házi segítségnyújtás keretében biztosítja a házi segítségnyújtást.

3. § (1) A szociális étkeztetés igénybevételére vonatkozó kérelmet a Csóti Közös Önkormányzati Hivatal Nagygyimóti Kirendeltségébe (8551 Nagygyimót, Rákóczi u. 2.) kell benyújtani.

(2) A házi segítségnyújtás igénybevételére vonatkozó kérelmet a Pápakörnyéki Önkormányzatok Feladatellátó Társulása Munkaszervezete Vezetőjéhez (8500 Pápa, Csáky L. u. 12.) kell benyújtani.

4. § (1) A szociális étkeztetés intézményi térítési díjának összege: 420 Ft/adag.

(2) Az önkormányzat a házi segítségnyújtásért intézményi térítési díjat nem állapít meg.

5. § (1) Az intézményi térítési díj meghatározása az Szt. 115. §-a alapján történik, a szociális étkeztetés személyi térítési díjának napi összege megegyezik az intézményi térítési díj napi összegével, de nem lehet magasabb az igénybevevő havi nettó jövedelme 30%-nál.

**3. A gyermekek napközbeni ellátása és a fizetendő térítési díj**

6. § (1) A Nagygyimóti Mesevilág Óvodában (8551 Nagygyimót, Pápai u. 35.) biztosított gyermekétkeztetésért térítési díjat kell fizetni.

(2) Az önkormányzat a Nagygyimóti Mesevilág Óvodában a BakonyGaszt Zrt.-től vásárolt étkeztetéssel biztosítja a gyermekétkeztetést.

7. § (1) A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege, amelyet a szolgáltató 330,- Ft/adag összegben közölt az önkormányzattal.

(2) A gyermekétkeztetés intézményi térítési díjának összege, óvodás gyermek napi három étkezése, 330,- Ft/adag.

**4. Egyéb szabályok**

8.§ (1) A gyermekétkeztetés a személyi térítési díjának összegét az intézmény-vezető állapítja meg és szedi be a Gyvt. 148. §-a szerinti normatív kedvezmények figyelembe vételével.

(2) A Nagygyimóti Mesevilág Óvodában biztosított gyermekétkeztetés térítési díját Nagygyimót Község Önkormányzata számlájára kell befizetni.

9. § (1) A szociális étkeztetés személyi térítési díját a polgármester állapítja meg és a Közös Önkormányzati Hivatal szedi be.

(2) A szociális étkeztetés személyei térítési díját Nagygyimót Község Önkormányzata számlájára kell befizetni.

10. § (1) Az intézmény-vezető minden negyedév első hónap 15. napjáig az előző negyedévről szóló aktuális térítési díj hátralékosok névsorát és a hátralék összegét tartalmazó listát megküldi a Közös Önkormányzati Hivatal Kirendeltségébe, ahol a polgármester önkormányzati átruházott hatáskörben eljárva a térítési díjhátralék behajtásáról intézkedik.

(2) A polgármester átruházott hatáskörben eljárva kérelemre, a díjhátralék megfizetésére legfeljebb 12 havi részletfizetést engedélyezhet a kérelmező szociális, jövedelmi és vagyoni helyzetére tekintettel.

11. § (1) Az alkalmazottak a kötelező érkezésért legfeljebb havi 18. 000,- Ft összeghatárig térítési díjat nem fizetnek.

**5. Záró rendelkezések**

12. § (1) E rendelet 2016. január 1. napján lép hatályba.

(2) Hatályát veszti az 9/2013. (VI.28.) önkormányzati rendelet.

Szaller Zsolt Takács Imre  
polgármester jegyző

A rendelet kihirdetve:

Nagygyimót, 2015. december 2.

Takács Imre  
 jegyző

**A személyes gondoskodást nyújtó ellátásokról és az ellátásokért fizetendő térítési díjak megállapításáról rendelkező 7/2015. (XII. 2.) önkormányzati rendelet**

***indoklása***

***Általános indoklás***

A rendeletalkotási kötelezettséget jogszabályok írják elő

***Részletes indoklás***

1. §-hoz:

A rendelet hatályát szabályozza.

2.-5. §-hoz:

A személyes gondoskodást nyújtó szociális alapszolgáltatások és az utánuk fizetendő térítési díjat szabályozza.

6.-7. §-hoz:

A gyermekek napközbeni ellátásának szabályait és a fizetendő térítési díjat tartalmazza.

8-11. §-hoz:

A térítési díjak beszedésének szabályait tartalmazza.

12. §-hoz:

Hatályba léptető és hatályon kívül helyező rendelkezéseket tartalmaz.

Önkormányzati rendelet előzetes hatásvizsgálata

Nagygyimót Község Önkormányzat Képviselő-testületének a személyes gondoskodást nyújtó ellátásokról és az ellátásokért fizetendő térítési díjak megállapításáról

2011. január 1-jétől hatályos, a jogalkotásról szóló 2010. évi CXXX. törvény (a továbbiakban Jat.) 17. §-a szerint kötelező az önkormányzati rendelet előzetes hatásvizsgálatát elvégezni és erről a képviselő-testületet tájékoztatni az alábbiak szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről … önkormányzati rendelet esetén a helyi önkormányzat képviselő-testületét tájékoztatni kell.

(2) A hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

1. **A tervezett jogszabály valamennyi jelentősnek ítélt hatása**

**A jogszabály társadalmi, gazdasági, költségvetési hatásai**

A tervezet szerinti személyes gondoskodást nyújtó szociális alapszolgáltatásokat: étkeztetés és házi segítségnyújtás, valamint az óvodai gyermekétkeztetés ellátásokat jogszabály szerint kötelezően biztosítja az önkormányzat a településen. Az ellátásokról és azok igénybevételének lehetőségéről a lakosság széles körben tájékozott.

A szociális étkeztetést igénybevevők száma folyamatosan emelkedik. Tartós betegség, egészségei állapot romlás, idős kor miatt egyre többen igényelik az ellátást.

A térítési díj bevételek és az állami támogatás összege fedezik a kiadásokat.

A házi segítségnyújtásban ellátott foglalkoztatója a Pápakörnyéki Önkormányzatok Feladatellátó Társulása. A házi szociális gondozó határozatlan időre kinevezett közalkalmazott. A vele kapcsolatban felmerült kiadásokat akkor is ki kell fizetni, ha átmenetileg nincs gondozottja, illetve kevés az óraszám. Állami támogatás ugyanis csak ellátottak után és gondozási óraszámra számítódik. Mivel ezt az ellátást a Pápakörnyéki Önkormányzatok Feladatellátó Társulása fenntartásában működően biztosítjuk, javaslatot a térítési díjára a munkaszervezet vezetője tesz. A térítési díjat nem önkormányzatunk állapítja meg.

Az óvodai étkeztetés jelentős saját kiadással jár az önkormányzat részéről. Térítési díjként csak a norma állapítható meg, a bételár és a norma közti összeget az önkormányzat fizeti. Az igénybevevők létszáma az intézményi létszám alapján adott, amely nagyon kevés. Az ellátottak közt sok a szociálisan rászorult, akik 100%-os és 50%-os térítési díj kedvezményben részesülnek. Rájuk költségvetési támogatás jár, amely elszámolás köteles, az igénybevett adagszám és a központilag megadott éves – 220 – nappal kell osztani. Emiatt kb. 80%-os kihasználtság számítódik év végére. A tervezet önkormányzati saját támogatást nem tartalmaz a norma összegéhez, így további kiadásnövelő tétel nem jelentkezik. Az alapnormatívák évek óta minimális mértékben emelkedtek, vagy nem változtak, az ellátások kiadását csak részben fedezik.

**A jogszabály környezeté és egészségi következményei**

A Tervezetben foglaltaknak környezeti és egészség következményei nincsenek.

**A jogszabály adminisztratív terheket befolyásoló hatásai**

A hatályos jogszabályok az adminisztrációs terhek csökkentését és az adminisztratív adatszolgáltatás mennyiségének növekedését nem eredményezik, így a jogszabály tervezetnek az eddigi adminisztratív terheket befolyásoló hatása nincs.

1. **A jogszabály megalkotásának szükségessége, a jogalkotás elmaradásának várható következményei**

A szociális igazgatásról és ellátásokról szóló 1993. évi III. törvény (továbbiakban Szt.) 115. § (6) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 147. § (1) bekezdésben foglaltak alapján a fenntartó a térítési díjat évente két alkalommal vizsgálhatja felül. Az Szt. 115. § (9) bekezdése alapján az intézményi térítési díj alapjául szolgáló önköltséget az előző év adataitól, a tárgyév április 1-jéig kell megállapítani. Az önkormányzat mulasztásos törvénysértést követne el, ha a rendelet nem alkotja meg, másrészt az intézményi térítési díjak megemelkedésének elhalasztása bevételkiesést jelent.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

Az önkormányzat a rendelet megalkotását megelőzően is ugyanilyen formában, helyi rendelet alapján biztosította a szociális étkeztetést és a házi segítségnyújtást. A szükséges feltételek jelenleg is adottak.

Nagygyimót, 2015. december 1.

Takács Imre  
 jegyző